Wanneer mense op die impak van wateronttrekking gewys word, dan is hulle verweer dat dit die enigste manier is om suksesvol te boer in plekke waar daar nie genoeg reën is nie. Maar sonder om rekening te hou met die impak op die organismes wat van die beperkte waterbronne in die omgewing afhanklik is nie.
Wanneer mense gewys word op die impak van gifstowwe op die omgewing, dan is hulle verweer dat hulle nie anders kan nie aangesien hulle verliese so groot sal wees dat hulle nie ‘n profyt sal maak nie. Maar daar word nie een oomblik rekening gehou met die impak wat dieselfde gifstowwe op die bestuiwers het nie. Natuurlik word daar ook nie rekening gehou met al die ander organismes wat ook van hierdie insekte afhanklik is nie want hulle is nie ekonomies belangrik nie.
‘n Beesplaas met natuurlike weiding, is egter ekologies volhoubaar. Meeste groot grasvreters soos buffels, elande en blouwildebeeste is oor die grootste deel van die land uitgewis en die ekologie is nou afhanklik van die beeste wat hulle vervang het. Dink maar aan die vee-reiers wat saam met beeste in die veld loop om goggas te vreet en die miskruiers wat beesmis verwerk. Die grootste ekologiese verandering wat hier plaasgevind het, is dat die oorspronklike groot grasvreters deur beeste vervang is terwyl die predatore deur die mens vervang is. Al die derduisende ander organismes wat op so ‘n plaas voorkom kan met beeste kan saamleef terwyl die teenoorgestelde vir ‘n groente- en vrugteplaas waar is.
Want die hoofrede vir die skadelikheid van vleis vir die omgewing is die grootskaals ontbossing / uitwissing van woude om plek te maak vir weiding.
Tot watter mate ontbossing in Suid-Afrika gebeur weet ek nie. Dis heeltemal moontlik dat die beste ding vir die natuur op Suid-Afrikaanse veeplase is om veeplase te bly, mits hulle nie voerkrale gebruik nie.
Terselfdertyd is dit waar, wêreldwyd gesproke, dat die groeiende vraag na vleis verwoestend is, en dat ons diegene wat daardie argument maak, moet verstaan.